**Napule è na cetà chiéna ‘e vita, ‘e storia e ccultura;** c’affattura ‘e furastiere e ce stupetéa cu nnu sacco ‘e manifestazziùne. Ô tiempo stesso, però, pare scellata, addebbuluta d’ ‘e prubbleme c’ ‘a ‘ntossecano ‘a nu cuofano d’anne. Na cetà rétta cchiù ccu ‘a fantasia ca cu ddecisione stàbbele e abbasàte. Ė na capitale antica, però nu’ rriésce a lleggere ‘a storia soja e nemmanco a s’affiurà chello c’ha dda venì. Ce n’addunammo quanno se tratta ‘e pruggettà comme ‘sta cetà ha dd’ addeventà, chello ca âmm’ ‘a fa’, comme c’ âmm’ ‘a movere o comme cumbattere â camorra.

Cu ttutte ‘e prubbleme ‘e denare ca tene, però, l’Amministrazzione napulitana, cuntinua a gghì appriesso a na manéra stramma ‘e rèiere ‘sta cetà, cu na ‘mmescapésca ‘e sfattézza populista e genio ‘e cummannà. Na rènza â participazzione d’ ‘a cummunità ma pure ‘nchiummature burocràteche dint’ ô Palazzo, addò spisso pare ca stesso chille dint’ a Ggiunta nu’ sse parlano l’uno cu ll’ato, si no sulo cu na specie ‘e *centralino.*

‘Ntiémpo ‘e penziéro ùnneco, quacche cuntraddizzione, devierzetà e pparticularità nun è na cosa malamente. Però a Napule ce vulesse nu poco ‘e *normalità*, pe ffa’ addeventà ‘a vita cchiù ccuiéta, civile e arregulata.

Ė succiesso, p’essempio, ca pe na sparatoria ‘mmiéz’â via, na nennella ‘nnucente, che steva passanno cu ‘a vava soja, fernette ô spitàle d’ ‘e ccriature. S’ha dda dicere ca ‘a ggente ‘e Napule, ‘a pulezzìa e ppure ‘a sanità ‘sta vota hanno rispunnùto ‘e na manera cchiù ggagliarda d’ ‘o ssòleto, pecché ‘sta camorra senza llémmete né scrupule nun se po’ cchiù alleggerì. Però ‘sti fatte nu’ sso’ rare e ‘a malèvera d’ ‘a camorra – pure chella d’ ‘e pparanze ‘e guagliune – è nu schianto che ccuntinua. E po’, ‘e Napulitane già s’apprennetìsceno tutt’ ‘e juorne p’ ‘a pazzarìa d’ ‘o ttràffico, ‘e miézze pubbrece ca nun vanno bbuono, ll’inquinamento ‘e ll’aria e ‘a babbele ‘e l’abbusivìsemo ‘e tutte manére.

**‘O *Mmaggio d’ ‘e Monumiente –* è overo – ce porta nu sacco ‘e ggente** a vvisità museie, cchiesie e ati bbellezze culturale. Però nu’ pputimmo fégnere ‘e nu’ vvedé ca nu sacco ‘e monumiente se nne cadeno a ppiézze, ca at’ancora stanno ‘nzerrate ‘a nu cuofano ‘e tiémpo e stammo chìne pure d’opere d’arte vandalizzate, scarrupate e ammalurate.

Dicimmo ‘a verità: ‘e ccose nun vanno bbuono manco pe ll’ambiente**.** ‘O Sìnneco ha spalefecato ‘o slogàn “*Ossiggeno Bbene Cummune*”, però ‘e ppòvere fine dint’a ll’aria so’ tropp’assaje e accussì tutte ll’anne ‘o Cummune va piglianno decisione ‘urgente’… N’ata cuntraddizione è ca int’ô Statuto scrivettero ca Napule è na ‘*Cetà ‘e Pace’*. Eppure nun âmmo maje visto tanti ssurdate ‘mmiez’â vìa e perzì dint’ê scole. E po’ facettero ‘a bella penzata ‘e fa’ venì ‘a primma scola militare europea dint’a nu palazzo antico ‘e Pizzefarcone, addò ‘mmece s’avev’ ‘a fa’ attività civile e suciale.

Sbafunéano ca ‘sta cetà è assaje accugliente e *multiculturale*, però nu’ sse danno risposte a nnu cuofano ‘e ggente – ‘e ccà o furastiere – che campano ghiuorno pe gghiuorno, lemmusenànno, trafechiànno dint’â munnezza o pulezzanno ‘e llastre d’ ‘e mmàchine ê semmàfure. Se cunzegnano semp’ ‘e cchiù ‘e servizie d’aiuto ô ‘*privato suciàle’*, ma nun ce sta nu pruggetto pe sistimà e rreolà ‘stu settore accusì ‘mpurtante.

Napule è na cetà *eccezziunale* overamente**.** Chesto nu’ vvo’ dicere ca ha dda fa’ accezziòne a ttuttequante ‘e rrèole. P’essempio, tutte ‘e ccetà cchiù grosse decentrano semp’ ‘e cchiùl’amministrazzione. Addò nuje, ‘mméce, ‘e Mmunicipalità contano poco e nniente e ‘a ggente cuntinuano a ttené mente ‘o Munnecipio comme si fosse ‘o Palazzo d’ ‘o Rré…

**‘Nzomma, ‘nce vulesse na bbona vuttata d’ ‘a ggente** ca nun accunnescénneno a campà spantecanno. ‘Nce vulesse na scutuliàta civile, na vutata ecologgista, n’auternatìva nonviulénta. E no pe ccumbattere sulo a chille malapélle che vanno semmenanno morte e schianto, ma pure a cchi fa affare propeto pecché nun ce sta na *normalità* capace ‘e cuntrastà ‘mbruòglie, scamazze e scurruzzione.

*“Napule è mille culure. Napule è mille paure”,* cantava Pino Daniele. Però nuje Napulitane âmm’ ‘a addeventà gente chiù attive e appusate, che nun rummàneno sulo a gguardà ‘stu sagliescìnne ‘e fatte pusitive e scatasciamiente, S’avess’ ‘a custruì cchiù mmeglio ‘a rezza ‘e ll’assuciazzione ‘e bbase, d’ ‘a militanza puliteca, d’ ‘e vuluntarie che pperò nu’ rrimpiazzano chello che ll’istituzzione nu’ ffanno. Avimm’ ‘a addefennere tutte ll’accasiòne ‘e participà, comm’a ll’assembréje int’ ‘e scole, ê cunziglie municipale, ê ccumitate c’addefenneno ‘e cunzumatùre.

Tenimmo attuorno a nnuje nu munno sano addò putarriamo ajutà a ll’ate, fa’ opposizzione e ppruvà a aunì ata ggente, faticanno ‘mperzòna, senza sta’ a gguardà sulo chello che ssuccede. ‘A libbertà, diceva na vecchia canzone ‘e Gaber, nu vvo’ dicere “*sta’ ‘ncopp’ ‘a n’àrbero e nemmanco tené n’opiniòne*”. ‘A democrazzìa se spaléfeca sulo quanno ‘nce sta partecipazzione. Nu’ cchella a pparole che ce accurdajeno ‘nfìn’ a mmo, ma chella che nnasce quanno ‘e pperzone penzano, se danno ‘a fa’ e sse pigliano ‘e rrespunzabbeletà lloro.

**© 2019 Ermete Ferraro**